Broj: 711-I-1354-231/22-02-23

Zagreb, 19. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, kao zamjenika predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Siniše Dančeka, pročelnika Jedinstvenog upravnog odjela Općine Molve,** za davanjem očitovanja Povjerenstva, na 168. sjednici, održanoj 19. travnja 2022., daje sljedeće:

**OČITOVANJE**

**Rukovoditelj odjela za ekologiju i zaštitu šuma u trgovačkom društvu Hrvatske šume d.o.o. nije obveznik u smislu ZSSI/21-a te se na njega ne primjenjuju odredbe navedenoga Zakona.**

Obrazloženje

Zahtjev za davanjem očitovanja Povjerenstva podnio je Siniša Danček, pročelnik Jedinstvenog upravnog odjela Općine Molve. U knjigama ulazne pošte Povjerenstva zahtjev je zaprimljen 14. travnja 2022. pod poslovnim brojem 711-U-4175-P-231/22-01-2, povodom kojeg se vodi predmet broj P-231/22.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

U zahtjevu podnositelj traži očitovanje je li u sukobu interesa rukovoditelj odjela za ekologiju i zaštitu šuma u Hrvatskim šumama d.o.o. ako s Općinom Molve sklopi ugovor o djelu za provođenje programa zaštite od divljači.

Člankom 3. stavkom 1. ZSSI/21-a propisani su obveznici u smislu navedenoga Zakona te je u stavku 2. istoga članka propisano da se odredbe toga Zakona primjenjuju i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama zakona kojim se uređuje služba u Oružanim snagama Republike Hrvatske.

Navedenim zakonskim odredbama ZSSI/21-a nije propisano da bi obveznici Zakona bili rukovoditelji ustrojstvenih cjelina trgovačkih društava u većinskom vlasništvu države, već predsjednici i članovi uprava takvih trgovačkih društava, slijedom čega rukovoditelji odjela u trgovačkom društvu Hrvatske šume d.o.o., kojem je osnivač Republika Hrvatska, nisu obveznici ZSSI/21-a, te se na iste ne primjenjuju odredbe tog Zakona.

Slijedom svega navedenog, Povjerenstvo je dalo očitovanje kao što je navedeno u izreci ovoga akta.

**ZAMJENIK PREDSJEDNICE POVJERENSTVA**

**Davorin Ivanjek, dipl. iur.**

Dostaviti:

1. Podnositelju zahtjeva, putem e-pošte
2. Objava na internetskoj stranici Povjerenstva
3. Pismohrana